Osnovna škola „Anž Frankopan“ Kosinj

Gornji Kosinj 49

53 203 Kosinj

KLASA: 602-01/21-01/569

URBROJ: 2182/1-12/2-1-01-18

Kosinj, 14. listopada 2021.

Temeljem čl. 24. stavak 2. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima, ravnateljica Škole Zrinka Vukelić, dipl. uč. podnosi:

***IZVJEŠĆE O STANJU SIGURNOSTI, PROVOĐENJU PREVENTIVNIH PROGRAMA TE MJERAMA PODUZETIM U CILJU ZAŠTITE PRAVA UČENIKA ZA ŠK. GOD. 2020./2021.***

**STANJE SIGURNOSTI U ŠKOLI**

Škola surađuje s tvrtkom ZAŠTITA INSPEKT d.o.o (Poslovnica Gospić) po svim pitanjima vezanim uz sigurnost i zaštitu na radu.

U suradnji s navedenom tvrtkom poduzete su sve preventivne mjere za siguran boravak u prostorima Škole. Nije bilo primjedbi za siguran rad učenika i djelatnika.

U školi nije bilo ozljeda na radu uzrokovanih nedostatcima prostora i opreme. Svi zaposlenici Škole osposobljeni su za rad na siguran način i zaštitu od požara.

Vatrogasni se aparati redovito servisiraju u navedenoj tvrtki.

Učenici su na prvim satovima razrednika upoznati s mjerama sigurnosti kroz izlaganje razrednika i upute o kućnom redu. Na ulazu u školsku zgradu dežura prema potrebi jedan zaposlenik pomoćno-tehničkog osoblja. U Školi za vrijeme rada dežuraju i učitelji, a raspored dežurstava objavljuje se na oglasnoj ploči Škole (prema potrebi se mijenja).

Svi učenici Škole osigurani su 24 sata od posljedica nezgodnog slučaja kod izabrane osiguravajuće kuće.

Početkom veljače proveli smo vježbu evakuacije i spašavanja u slučaju potresa. Voditelj je bio učitelj Lj.M., dugogodišnji član HGSS-a koji je održao predavanje, a nakon njegovih uputa o tijeku vježbe, ona je uspješno i odrađena.

Stanje sigurnosti u Školi zadovoljavajuće je.

**PROVOĐENJE PREVENTIVNIH PROGRAMA**

Preventivni programi tijekom školske godine provode se s ciljem humanizacije školskog ozračja, prevencije rizičnih oblika ponašanja kod učenika, prevencije različitih ovisnosti i poticanjem vršnjačke pomoći i odgovornog ponašanja. Tijekom godine održavaju se predavanja i radionice na satovima razrednika, organiziraju ih i stručne suradnice, učitelji u sklopu predmetne nastave realiziraju teme iz zdravstvenog i građanskog odgoja. Preventivni programi provode se i realiziraju i kroz suradnju sa ZZJZ Ličko – senjske županije, liječnikom Školske medicine, MUP-om i Hrvatskim Crvenim križem.

Tijekom školske godine organizirane su sljedeće aktivnosti vezane za zaštitu učenika, prevenciju ovisnosti i promicanje solidarnosti među djecom:

* **Mama, budi zdrava** (Ružičasti listopad)- u suradnji s udrugom „Sve za nju“ proveli smo akciju povodom Međunarodnog mjeseca borbe protiv raka dojke.
* **Mjesec borbe protiv ovisnosti** – mjesec borbe protiv ovisnosti o internetu (jedan neovisan e-dan). Pedagoginja je održala predavanje, a učenici su dobivene brošure odnijeli roditeljima s preporukom da naprave u obitelji jedan neovisan e-dan.
* **„Plastičnim čepovima do skupih lijekova „-** sakupljene čepove donirali smo Udruzi oboljelih od limfoma i leukemije u Čakovcu. Ova se humanitarna akcija nastavlja.
* **Brini o sebi – budi dobro – PROŽIVI COVID –**  održano je predavanje o posljedicama korone. Letke su učenici ponijeli i roditeljima.
* **Dan sigurnijeg interneta –**  provela se radionica od strane naših stručnih suradnica „Kako se zaštititi u svijetu interneta i mobilnih telefona.“
* **Dan ružičastih majica –** zadnju srijedu u veljači ( 24.2.) dali smo podršku borbi protiv vršnjačkog nasilja.
* **Oprezno s online kupovinom –** razrednici su educirali učenike o njihovim potrošačkim pravima s naglaskom na sigurnu online kupovinu (povodom Svjetskog dana potrošača). Dobili su letke s uputom da ih podijele s ukućanima, prijateljima, susjedima.
* **Škole za Afriku –** uključili smo se i ovu godinu u ovaj UNICEF-ov projekt. Našu skromnu donaciju uplatili smo za pomoć djeci s Madagaskara.
* **Dani medijske pismenosti 2021. –** stručne suradnice održale su predavanje i radionice s učenicima 5. i 6. razreda. Posebnu pažnju posvetile su aktualnom problemu dezinformacija i lažnih vijesti, utjecaju influencera kao i boljem razumijevanju o funkcioniranju medija.
* **Igračkom do dječjeg osmijeha –** početkom svibnja uključili smo se u akciju prikupljanja plišanih igračaka za mališane u KBC-u Rebro u Zagrebu. Tijekom lipnja završili smo s akcijom i prikupljene plišance dostavili u bolnicu.
* **Sigurnije škole i vrtići –** sudjelovali smo u programu Hrvatskog Crvenog križa te smo dobili oznaku „ sigurne škole „ u 2020./21.

Učenici su u cilju promicanja zdravog načina života bili uključeni u Shemu školskog voća.

Projekt „OBROK ZA SVE „ omogućio je učenicima besplatnu školsku prehranu.

Sistematski pregledi učenika i cijepljenja odvijali su se prema planu školske liječnice.

**MJERE ZAŠTITE PRAVA UČENIKA**

Tijekom školske godine provode se razgovori kroz individualnu komunikaciju s učiteljima, učenicima i roditeljima (obavljaju ih razrednici na roditeljskim sastancima , učitelji na individualnim terminima za roditelje , telefonskim putem).

Temeljem svega navedenog smatram da je stanje sigurnosti u cilju zaštite prava učenika u Školi i provođenje preventivnih programa i mjera zadovoljavajuće.

RAVNATELJICA:

Zrinka Vukelić, dipl. uč.